ཁང་ཚན་གྱི་དགེ་འདུན་པའི་གྲས་ནས་གནས་བརྟན་བགྲེས་སོང་དང་།སློབ་གཉེར་མཐོན་སོན་པ་འགའ་ཞིག་མ་གཏོགས་གྲྭ་གྲངས་༢༦༠ལྷག་སློབ་གཉེར་བ་ཤ་སྟ་ཡིན།དེ་ཡང་འགོ་ལྷ་རམས་འཛིན་གྲྭ་ནས་མཇུག་བསྡུས་ཆུང་འཛིན་གྲྭའི་བར་གྲྭ་གྲངས་༢༥༠ལྷག་གཞུང་ཆེན་སློབ་གཉེར་བ་དང་།གཞན་སློབ་གྲྭ་བ་བཅུ་ལྷག་ཅིག་ཡོད།གནའ་སྔ་མོ་བོད་དུ་ལྭ་བ་ཁང་ཚན་གྱི་སློབ་གཉེར་བ་རྣམས་གཞུང་ཆེན་ལ་ཐོས་བསམ་ཁོ་ན་མ་གཏོགས་ཆོ་ག་དང་།ཐུན་མོང་རིག་གནས་སོགས་སྦྱང་མི་ཆོག་པའི་ཁང་ཚན་གྱི་སྒྲིག་གཞི་ཞིག་ཡོད་མོད།ད་སྐབས་དུས་ཀྱི་འཕོ་འགྱུར་གྱི་དབང་གིས་གཞུང་ཆེན་མོ་གཙོ་བོར་བྱས་ནས་དག་སུམ་སྙན་ངག་སོགས་ཡན་ལག་གི་ཚུལ་དུ་སྦྱང་པ་བྱེད་མུས་མཆིས།